РЕПУБЛИКА СРБИЈА

Одбор за дијаспору и Србе у региону

09 Број: 06-2/447-14

22.децембар 2014. године

Б е о г р а д

З А П И С Н И К

СА СЕДМЕ СЕДНИЦЕ ОДБОРА ЗА ДИЈАСПОРУ И СРБЕ У РЕГИОНУ

Седница је одржана у четвртак, 18**. децембра 2014**. године у сали 3 Дома Народне скупштине са почетком у **13.10 часова**.

 Седницом је председавао је др Јанко Веселиновић, председник Одбора.

Седници су присуствовали: Миодраг Линта, заменик председника Одбора и чланови:, Небојша Берић, , Ненад Николић, др Александар Перановић, Душан Ступар, Милан Стевановић, Марјана Мараш, Јована Јовановић, Милорад Стошић, Александар Чотрић и Марија Јевђић и заменици чланова: Муамер Бачевац, Велинка Тошић и Александра Малетић.

 Са седнице оправдано одсутни: проф. др Марко Атлагић , члан, Синиша Максимовић, члан, др Бранко Ђуровић члан, Милан Ђурица, члан и Братимир Васиљевић, члан.

 Поред чланова и заменика чланова Одбора, седници су присуствовали и узели учешћа у раду: Драган Црногорац, председник Заједничког већа општина Вуковар и посланик СДСС у Хрватском сабору; Татјана Вукобратовић Спасојевић, шеф правног одсека Српског народног вијећа из Хрватске; у име Управе за сарадњу с дијаспором и Србима у региону: Николина Милатовић Поповић, Ђорђе Алексић и Вукман Кривокућа; у име Асоцијације избегличких и других удружења Срба из Хрватске: Милојко Будимир, председник Асоцијације и Раде Матијаш, заменик председника Асоцијације и Милорад Малић, потпредседник Коалиције Удружења избеглица у Србији.

 Председавајући је поздравио госте и чланове Одбора, констатовао у електронском систему кворум неопходан за рад и одлучивање и предложио следећи:

Д н е в н и р е д:

1.Положај прогнаних Срба у погледу примене законских решења о пребивалишту у Републици Хрватској

2.Извештај о посети делегације Одбора Републици Албанији

3.Одређивање делегације Одбора за посету Тетову, Македонија

4.Позив за посету Словенији

5.Разно

Одбор је једногласно усвојио предложени дневни ред. Пре преласка на рад по тачкама дневног реда, Одбор се изјаснио и усвојио записнике са пете и шесте седнице Одбора.

Председавајући је по првој тачки дневног реда, најпре дао неколико уводних напомена и подсетио присутне да је на иницијативу Српског народног вјећа и удружења избеглих и прогнаних Срба из Хрватске, а уз подршку Управе за сарадњу с дијаспором и Србима у региону одржан 27. новембра 2014.г. округли сто, тј. трибина на тему регулисања пребивалишта у Републици Хрватској. Такође је подсетио присутне да су округлом столу присуствовали и Мирослав Маретић, начелник Службе за управне послове МУП-а Хрватске, Павица Пирија, министар саветник у амбасади Републике Хрватске у Београду, као и Татјана Вукобратовић Спасојевић и Миодраг Линта, а потом дао реч Татјани Вукобратовић Спасојевић.

Татјана Вукобратовић Спасојевић, шеф правне службе у Српском народном вијећу је најпре истакла да се СНВ последњих месеци интензивно бави овим питањем, које највише погађа прогнане Србе из Републике Хрватске. Она је навела да су избегли Срби погођени новим Хрватским Законом о пребивалишту, тиме што је прописана обавеза да до 29.12.2014. године морају да одјаве пребивалиште или да пријаве привремени одлазак изван Хрватске на пет година. С обзиром на приближавање утврђеног рока, шеф правне службе у СНВ је подвукла значај његовог продужења за шест месеци, како би прогнани Срби имали времена да избегну све евентуалне проблеме.

Драган Црногорац, председник Заједничког већа општина Вуковар и посланик СДСС у Хрватском сабору је у разговору истакао да је рок већ једном продужен за годину дана и да су у том року Хрвати, који живе ван граница Републике Хрватске искористили то продужење, али да прогнани Срби у одређеном броју још увек то нису учинили. Он је говорио и о проблемима који могу бити изазавани непријављивањем тачних адреса, рециомо б.б. број куће, затим о проблемима тумачења приликом попуњавања обрасца, као и поступања службеника на терену. Драган Црногорац је у даљем разговору нагласио да је све време постојала подршка СДСС и Заједничког већа општина Вуковар у циљу пружања помоћи и стручног савета прогнаним Србима за поступање по овим питањима.

Миодраг Линта, заменик председника Одбора је у дискусији и као председник Коалиције удружења избеглица навео да је добра страна Закона о пребивалишту могућност пријаве привременог одласка из Хрватске и задржавање обе личне карте, али је проблем у имплементацији Закона. Да би неко пријавио привремени одлазак, мора да достави један од шест докумената: потврду о обнови, потвду о стамбеном збрињавању, потврду о запослењу, потврду о лечењу, потврду о школовању или изјаву о издржавању. Линта је указао и на случајеве када избегли Срби имају пребивалиште у Хрватској, а немају важећу хрватску личну карту, они морају да оду у полицијску станицу и изваде нову, а потом пријаве привремени одлазак из Хрватске на пет година. У супротном, хрватска полиција ће их брисати из евиденције, а постоји могућност и новчане казне у износу од 70 до 700 евра. Линта је дао још неколико појашњења по овим питањима и указао на недовољну укљученост Комесаријата за избеглице у циљу пружања помоћи прогнаним Србима када је у питању примена Закона о пребивалишту Републике Хрватске. Такође је упутио критике на рачун понашања службеника у хрватским конзулатима у Београду и Суботици и указујући на недовољну информисаност прогнаних Срба , када је у питању пријава/одјава пребивалишта, односно пријава привременог одласка из Хрватске, апеловао на продужење рока за шест месеци

У дискусији су учествовали: испред Асоцијације избегличких и других удружења Срба из Хрватске: Милојко Будимир, председник и Раде Матијаш, заменик председника Асоцијације Раде Матијаш, као и народни посланици, чланови Одбора Небојша Берић и Милан Стевановић.

Након дискусије, подржавајући закључке, тј. препоруке усвојене на округлом столу од 27. новембра 2014. године на ову тему, Одбор је једногласно усвојио следећи закључак:

**„**У циљу решавања питања прогнаних Срба у погледу примене законских решења о пребивалишту у Републици Хрватској, Одбор за дијаспору и Србе у региону Народне скупштине Републике Србије подржава препоруке, усвојене на округолом столу, који је одржан на иницијативу Српског народног вјећа и удружења избеглих и прогнаних Срба из Хрватске, а уз логистичку подршку Управе за сарадњу с дијаспором и србима у региону 27. новембра 2014. године, а која се тичу да се рок до када Хрватски држављани који имају важеће хрватске личне карте, а живе у иностранству, могу да пријаве привремени одлазак изван Хрватске на пет година продужи. Подржавају се и други предлози са тог округлог стола, који би омогућили Србима избеглим из хрватске да остваре своја власничка и статусна права, а која би им услед примене овог закона и селективне примене појединих одредби била онемогућена или битно отежана.

Имајући у виду да су наведене препоруке усвојене на округлом столу коме су присуствовали и Мирослав Маретић, начелник службе за управне послове МУП-а Републике Хрватске и Павица Пирија, министар саветник у амбасади Републике Хрватске у Београду, чињеница да су кроз извештај Српског народног вјећа у виду препоруке прослеђене Министарству унутрашњих и Министарству спољних послова Републике Хрватске, као и да се Коалиција удружења избеглица у Србији истим поводом и са истоветним препорукама обратила Министарски спољних послова Хрватске и Министру унутрашњих послова Републике Хрватске. Одбор за дијаспору и Србе у региону подржава наведене препоруке. Такође, предлаже Министарству спољних послова Републике Србије да у оквиру својих могућности уложи додатне напоре у циљу решавања овог питања. Одбор је констатовао и осудио непримену Закона о пребивалишту и непослован однос појединих чланова особља у конзулатима Републике Хрватске у Србији у Београду и Суботици“

Преласком на другу тачку дневног реда, члан Одбора Александар Чотрић је дао појашњења око Извештаја о посети делегације Одбора Републици Албанији , након чега је Одбор једногласно усвојио Извештај са закључцима садржаним у њему.

У оквиру треће тачке изабрана је делегација Одбора у саставу: Александар Чотрић, Александар Перановић и Јована Јовановић, која ће посетити Тетово, Македонију у периоду од 23. до 25. јануара 2015. године.

У оквиру четврте тачке једногласно је подржан предлог да се позиву Савеза српских друштава Словеније и обележавању 20 година њиховог постојања и рада одазове председник Одбора, др Јанко Веселиновић и посети Словенију, Блед у периоду од 13. до 15. марта 2015. године.

По тачки Разно одлучено је да уколико у међувремену стигну позиви представника Срба у региону и дијаспори, а имајући у виду предстојеће празнике, овлашћење за избор делегације која ће се одазвати позиву, у име Одбора вршиће међусобним усаглашавањем др Јанко Веселиновић, председник и Миодраг Линта, заменик председника Одбора.

 Тонски снимак је саставни део овог записника.

Седница је завршена у 15,30 часова.

 СЕКРЕТАР ОДБОРА ПРЕДСЕДНИК ОДБОРА

 Весна Матић Вукашиновић Др Јанко Веселиновић